CELEX: 
Language: mt
Date: 2021-04-21 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) Nru 2019/787 tal-Parlament Ewropew u tal-Kunsill f’dak li jikkonċerna d-dispożizzjonijiet dwar it-tikkettar applikabbli għall-blends

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/787 wessa’ d-dispożizzjonijiet fir-rigward tat-tikkettar għat-taħlitiet li jwasslu għal xorb spirituż li ma jikkonformax mar-rekwiżiti ta’ kategorija ta’ xorb spirituż għal blends li jirriżultaw mill-kombinazzjoni ta’ xarbiet spiritużi li jkunu jappartjenu għal Indikazzjonijiet Ġeografiċi differenti (minn hawn ’il quddiem “IĠ”) jew għal xarbiet spiritużi li jkunu jgawdu minn IĠ flimkien ma’ xarbiet spiritużi li ma jkunux IĠ.
            
            
               Madankollu, jidher li din id-dispożizzjoni teżiġi li dawn il-blends ma jistgħux iġorru l-isem tal-kategorija ta’ xorb spirituż li jappartjenu għaliha bħala l-isem ġuridiku tagħhom.
                   Dan mhux konformi mad-dispożizzjoni li skontha x-xarbiet spiritużi li jirrispondi għar-rekwiżiti ta’ kategorija ta’ xorb spirituż għandu juża l-isem ta’ din il-kategorija bħala isem ġuridiku, peress li r-regolament dwar ix-xorb spirituż jiddefinixxi l-“blends” bħala l-kombinazzjoni ta' żewġ xarbiet spiritużi jew aktar tal-istess kategorija li huma distinti minn xulxin biss permezz ta' differenzi żgħar fil-kompożizzjoni, u jiddisponi li dawn jappartjenu għall-istess kategorija ta’ xorb spirituż għax-xorb spirituż oriġinali qabel ma jkun sar il-blending.
            
            
               Għal din ir-raġuni, jenħtieġ li r-Regolament (UE) 2019/787 jiġi emendat sabiex jiġu kkjarifikati d-dispożizzjonijiet speċifiċi dwar it-tikkettar applikabbli għat-tipi ta’ blends imsemmija hawn fuq u, b’mod partikolari, biex jibda jidher isem il-kategorija tax-xarba spirituża kkonċernata bħala isem ġuridiku.
            
            
               2.KONSULTAZZJONI QABEL L-ADOZZJONI TAL-ATT
            
            
               Xi Stati Membri u rappreżentanti tas-settur ġibdu l-attenzjoni tal-Kummissjoni fuq il-fatt li l-formulazzjoni msemmija hawn fuq tar-regolament il-ġdid dwar ix-xorb spirituż effettivament ma jippermettix il-blends li jirriżultaw mill-kombinazzjoni ta’ xarbiet spiritużi li jkunu jappartjenu għal Indikazzjonijiet Ġeografiċi differenti jew mill-kombinazzjoni ta’ xarbiet spiritużi li jkunu jappartjenu għal IĠ flimkien ma’ xarbiet spiritużi li ma jkunu jappartjenu għall-ebda IĠ milli jġorr l-isem tal-kategorija tax-xorb spirituż ikkonċernat bħala l-isem ġuridiku tagħhom. Jenħtieġ li dan il-punt jiġi ċċarat sabiex tiġi ggarantita s-sikurezza ġuridika u sabiex il-konsumaturi jkunu jistgħu jiksbu informazzjoni leġittima.
            
            
               Qabel u waqt il-laqgħat tal-grupp ta’ esperti tal-organizzazzjoni komuni għas-swieq agrikoli – xorb spirituż, li saru (virtwalment) fit-3 ta’ Diċembru 2020 u fid-9 ta’ Frar 2021, ġew ikkonsultati esperti mis-27 Stat Membru. Dan il-proċess ta’ konsultazzjoni wassal biex jintlaħaq kunsens wiesa’ għall-proġett tar-Regolament Delegat.
            
            
               Ġie rreġistrat ukoll kunsens waqt il-konsultazzjoni pubblika ġenerali mwettqa permezz tal-pubblikazzjoni tal-abbozz tar-regolament delegat fuq il-Portal tar-Regolamentazzjoni aħjar bejn l-24 ta’ Frar u l-24 ta’ Marzu 2021. 
            
            
               3.ELEMENTI ĠURIDIĊI TAL-ATT DELEGAT
            
            
               L-att delegat huwa msejjes fuq l-Artikolu 50(3) tar-Regolament (UE) 2019/787 u jikkonċerna biss dispożizzjoni li l-Kummissjoni ngħatat is-setgħa li temendaha skont il-paragrafu msemmi. Għandu jiġi addottat skont il-proċedura prevista fl-Artikolu 46 tar-Regolament (UE) 2019/787.
            
            
               Artikolu 1: Dan l-artikolu jaqsam l-Artikolu 13(3) tar-Regolament (UE) 2019/787 f’żewġ paragrafi: wieħed li jkopri l-blends li jwasslu għal xorb spirituż li ma jikkonformax mar-rekwiżiti ta’ waħda mill-kategoriji stabbiliti fl-Anness I u l-ieħor li jkopri l-blends ta’ xorb spirituż, inkluż id-dispożizzjonijiet speċifiċi dwar it-tikkettar għat-taħlitiet li jirriżultaw mill-kombinazzjoni ta’ xarbiet spiritużi li jkunu jappartjenu għal Indikazzjonijiet Ġeografiċi differenti jew għall-kombinazzjoni ta’ xarbiet spiritużi li jkunu jappartjenu għal IĠ flimkien ma’ ta’ xarbiet spiritużi li ma jkunu jappartjenu għall-ebda IĠ, sabiex jiġi ppreċiżat li dawn it-taħlitiet jistgħu jġorru isem il-kategorija tax-xorb spirituż ikkonċernat bħala l-isem ġuridiku. Jemenda wkoll l-Artikolu 3(3) u l-Artikolu 10(7) tar-Regolament imsemmi, li jagħmlu referenza għal dawn id-dispożizzjonijiet speċifiċi dwar it-tikkettar.
            
            
               Artikolu 2: Dan l-artikolu jipprevedi l-applikazzjoni simultanja tal-emenda prevista fl-Artikolu 1 u d-dispożizzjonijiet li għalihom jirreferi [jiġifieri, l-Artikolu 3(3), u l-Artikolu 12 tar-Regolament (UE) 2019/787] li, skont l-Artikolu 51(1) tal-imsemmi Regolament, se jibdew japplikaw mill-25 ta’ Mejju 2021.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 21.4.2021
            
            
               li jemenda r-Regolament (UE) Nru 2019/787 tal-Parlament Ewropew u tal-Kunsill f’dak li jikkonċerna d-dispożizzjonijiet dwar it-tikkettar applikabbli għall-blends
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/787 tas-17 ta' April 2019 dwar id-definizzjoni, id-deskrizzjoni, il-preżentazzjoni u t-tikkettar ta' xorb spirituż, l-użu tal-ismijiet ta' xorb spirituż fil-preżentazzjoni u t-tikkettar ta' oġġetti tal-ikel oħra, il-protezzjoni ta' Indikazzjonijiet Ġeografiċi ta' xorb spirituż, l-użu ta' alkoħol etiliku u distillati ta' oriġini agrikola f'xorb alkoħoliku, u li jħassar ir-Regolament (KE) Nru 110/2008
                  1
               , u b’mod partikolari l-Artikolu 50(3) tiegħu,
            
         
         
            
               Billi:
            
            
               (1)Ir-Regolament (UE) 2019/787 irriklassifika fid-dettall ċerti dispożizzjonijiet relattivi għall-produzzjoni u għat-tikkettar tax-xorb spirituż u tal-oġġetti tal-ikel miksuba minn xorb spirituż bħala ingredjenti.
            
            
               (2)B’mod partikolari, l-Artikolu 13(3) tar-Regolament (UE) 2019/787 wessa’ d-dispożizzjonijiet fir-rigward tat-tikkettar għat-taħlitiet li jwasslu għal xorb spirituż mhux konformi mar-rekwiżiti ta’ kategorija ta’ xorb spirituż għal blends li jirriżultaw mill-kombinazzjoni ta’ xorb spirituż li jkun jappartjeni għal Indikazzjonijiet Ġeografiċi differenti jew mill-kombinazzjoni ta’ xorb spirituż li jkun jappartjeni għal Indikazzjoni ġeografika ma’ xorb spirituż li ma jkun jappartjeni għall-ebda Indikazzjoni Ġeografika.
            
            
               (3)Għaldaqstant, f’konformità mal-Artikolu 13(3) tar-Regolament (UE) 2019/787, l-ismijiet ġuridiċi previsti għall-kategoriji ta’ xorb spirituż stabbiliti fl-Anness I tar-Regolament imsemmi jew għall-Indikazzjonijiet Ġeografiċi ta’ xorb spirituż jistgħu jiġu indikati biss jekk dawn jidhru f’lista ta’ ingredjenti alkoħoliċi li tkun tidher fl-istess kamp viżiv tal-isem ġuridiku tax-xarba spirituża. Dan jimplika li l-kategorija ta’ xorb spirituż li għaliha jkun jappartjeni blend previst minn din id-dispożizzjoni ma jistax jintuża bħala isem ġuridiku. L-unika eċċezzjoni prevista għall-imsemmi artiklu tikkonċerna l-blends magħmula minn xorb spirituż li jkun jappartjeni għall-istess Indikazzjoni Ġeografika jew għall-blends li ebda sorb spirituż tagħhom ma’ jkun jappartjeni għal Indikazzjoni Ġeografika. Għal dawn il-blends, dan ifisser li jistgħu jużaw il-kategorija ta’ xorb spirituż ikkonċernat bħala isem ġuridiku fid-deskrizzjoni, il-preżentazzjoni u t-tikkettar tagħhom.
            
            
               (4)Madankollu, skont id-definizzjonijiet stabbiliti fil-punti 11 u 12 tal-Artikolu 3 tar-Regolament (UE) 2019/787, il-blends huma l-kombinazzjoni ta' żewġ xarbiet spiritużi jew aktar tal-istess kategorija li huma distinti minn xulxin biss permezz ta' differenzi żgħar fil-kompożizzjoni. Għaldaqstant, ix-xorb spirituż prodott b’dan il-mod jappartjeni neċessarjament għall-istess kategorija ta’ xorb spirituż tax-xorb spirituż inizjali qabel ma jseħħ il-blending. L-Artikolu 10(2) tar-Regolament imsemmi jipprevedi li x-xorb spirituż li jissodisfa r-rekwiżiti ta’ kategorija ta’ xorb spirituż stabbilita fl-Anness I tar-Regolament imsemmi għandu juża l-isem ta’ din il-kategorija bħala isem ġuridiku. F’konformità ma’ din l-eżiġenza, il-blends kollha, u mhux biss dawk li huma eżentati permezz tar-raba’ subparagrafu tal-Artikolu 13(3) tar-Regolament imsemmi għandhom ikunu awtorizzati jużaw l-isem tal-kategorija li jappartjenu għaliha bħala isem ġuridiku. 
            
            
               (5)Għaldaqstant, sabiex tiġi kkoreġuta din l-inkoerenza bejn l-obbligi ta’ tikkettar tal-blends li jirriżultaw mill-Artikolu 10(2) u mill-Artikolu 13(3) tar-Regolament (UE) 2019/787 u sabiex tiġi ggarantita s-sikurezza puridika għall-produtturi tax-xorb spirituż u l-informazzjoni leġittima għall-konsumaturi, jenħtieġ li d-dispożizzjonijiet speċifiċi jiġu kkjarifikati fir-rigward tat-tikkettar applikabbli għall-blends, inkluż il-blends li jirriżultaw mill-kombinazzjoni ta’ xorb spirituż li jappartjeni għal Indikazzjonijiet Ġeografiċi differenti jew mill-Kombinazzjoni ta’ xorb spirituż li jappartjeni għal Indikazzjonijiet Ġeografiċi b’xorb spirituż li ma jappartjeni għall-ebda Indikazzjoni Ġeografika. Huwa neċessarju wkoll li jiġu emendati l-Artikolu 3(3) u l-Artikolu 10(7) tar-Regolament imsemmi, li jagħmlu referenza għal dawn id-dispożizzjonijiet speċifiċi dwar it-tikkettar.
            
            
               (6)Għaldaqstant, jenħtieġ li r-Regolament (UE) 2019/787 jiġi emendat kif xieraq.
            
            
               (7)F’konformità mal-Artikolu 51(3) tar-Regolament (UE) 2019/787 u sabiex jiġi evitat kwalunkwe tip ta’ vojt regolatorju, jenħtieġ li dan ir-Regolament jibda japplika retroattivament mill-25 ta’ Mejju 2021,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament (UE) 2019/787 huwa emendat kif ġej:
            
            
               (1)Il-punt 3 tal-Artikolu 3 huwa sostitwit bit-test li ġej:
            
            
               “ 3) “allużjoni” tfisser ir-referenza diretta jew indiretta għal isem ġuridiku wieħed jew iktar previsti għall-kategoriji ta’ xorb spirituż stabbiliti fl-Anness I, jew għal Indikazzjoni Ġeografika waħda jew iktar ta’ xorb spirituż, għajr għal referenza f’terminu kompost jew f’lista ta’ ingredjenti msemmija fl-Artikolu 13(2), (3) u (4) fid-deskrizzjoni, l-preżentazzjoni u t-tikkettar ta’: 
            
            
               (a)oġġett tal-ikel li mhux xarba spirituża, jew 
            
            
               (b)xarba spirituża li tissodisfa r-rekwiżiti tal-kategoriji 33 sa 40 tal-Anness I;”;
            
            
               (2)L-ewwel subparagrafu tal-Artikolu 10(7) huwa sostitwit bit-test li ġej:
            
            
               “7. Mingħajr preġudizzju għall-Artikoli 11 u 12 u għall-Artikolu 13(2), (3), u (4), huwa pprojbit l-użu tal-ismijiet ġuridiċi msemmija fil-paragrafu 2 ta’ dan l-Artikolu jew Indikazzjonijiet Ġeografiċi fid-deskrizzjoni, il-preżentazzjoni jew it-tikkettar ta’ kwalunkwe xarba li ma tissodisfax ir-rekwiżiti tal-kategoriji stabbiliti fl-Anness I jew tal-Indikazzjoni Ġeografika kkonċernata. Din il-projbizzjoni għandha tapplika wkoll fejn tali ismijiet ġuridiċi jew Indikazzjonijiet Ġeografiċi jintużaw flimkien ma' kelmiet jew frażijiet bħal “bħal”, “tat-tip”, “bi stil”, “magħmul”, “togħma” jew kwalunkwe terminu simili ieħor.”;
            
            
               (3)L-Artikolu 13 huwa emendat kif ġej:
            
            
               (a)il-paragrafu 3 huwa sostitwit bit-test li ġej:
            
            
               “3. Fil-każ ta’ taħlita, l-ismijiet ġuridiċi previsti għall-kategoriji ta’ xorb spirituż elenkati fl-Anness I jew għall-Indikazzjonijiet Ġeografiċi ta’ xorb spirituż jistgħu jiġu indikati biss jekk dawn jidhru f’lista ta’ ingredjenti alkoħoliċi li tkun tidher fl-istess kamp viżiv tal-isem ġuridiku tax-xarba spirituża. 
            
         
         
            
               Fil-każ imsemmi fl-ewwel subparagrafu, il-lista ta' ingredjenti alkoħoliċi għandha tkun akkumpanjata b'tal-inqas wieħed mit-termini msemmija fil-punt (e) tal-Artikolu 10(6). Kemm il-lista tal-ingredjenti alkoħoliċi kif ukoll it-terminu ta' akkumpanjament għandhom jidhru fl-istess kamp viżiv bħall-isem ġuridiku tat-taħlita, b'karattri uniformi tal-istess tipa u kulur u b'tipa ta' daqs li ma tkunx akbar minn nofs id-daqs tat-tipa użata għall-isem ġuridiku. 
            
            
               Barra minn hekk, il-proporzjon ta' kull ingredjent alkoħoliku fil-lista tal-ingredjenti alkoħoliċi għandu jiġi espress mill-inqas darba bħala perċentwal, f'ordni dixxendenti tal-kwantitajiet użati. Dak il-proporzjon għandu jkun ugwali għall-perċentwali bil-volum ta' alkoħol pur li huwa jirrappreżenta fil-kontenut ta' alkoħol pur totali bil-volum tat-taħlita.”;
            
            
               (b)jiddaħħal il-paragrafu li ġej:
            
            
               “3a. Fil-każ ta’ blend, ix-xarba spirituża li ġġorr l-isem ġuridiku msemmi fil-kategorija tax-xorb spirituż ikkonċernat stabbilit fl-Anness I. 
            
            
               Fil-każ ta’ blends li jkunu irriżultaw mill-kombinazzjoni ta’ xorb spirituż li jkun jappartjeni għal Indikazzjonijiet ġeografiċi differenti jew mill-kombinazzjoni ta’ xorb spirituż li jkun jappartjeni għal Indikazzjonijiet Ġeografiċi b’xorb spirituż li ma jkun jappartjeni għall-ebda Indikazzjoni Ġeografika, japplikaw il-kundizzjonijiet li ġejjin:
            
            
               (a)id-deskrizzjoni, l-preżentazzjoni jew it-tikkettar tal-blend jistgħu jinkludu l-isem ġuridiku stabbiliti fl-Anness I, jew l-Indikazzjonijiet Ġeografiċi li jikkorrispondu għax-xorb spirituż li jkunu ħarġu minn blend, diment li dawn l-ismijiet jidhru:
            
            
               (i) biss f’lista ta’ ingredjenti alkoħoliċi kollha li jinsabu bil-blend, u fl-istess kamp viżiv bħall-isem ġuridiku tat-taħlita, b'karattri uniformi tal-istess tipa u kulur u b'tipa ta' daqs li ma tkunx akbar minn nofs id-daqs tat-tipa użata għall-isem ġuridiku;  u 
            
            
               (ii) tal-inqas darba fl-istess kamp viżiv tal-isem ġuridiku tal-blend;
            
            
               (b)il-lista ta' ingredjenti alkoħoliċi għandha tkun akkumpanjata b'tal-inqas wieħed mit-termini msemmija fil-punt (d) tal-Artikolu 10(6);
            
            
               (c)il-proporzjon ta' kull ingredjent alkoħoliku fil-lista tal-ingredjenti alkoħoliċi għandu jiġi espress mill-inqas darba bħala perċentwal, f'ordni dixxendenti tal-kwantitajiet użati. Dak il-proporzjon għandu jkun ugwali għall-perċentwal bil-volum ta' alkoħol pur li jirrappreżenta fil-kontenut ta' alkoħol pur totali bil-volum tal-blend.”.
            
            
               Artikolu 2
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Japplika mill-25 ta’ Mejju 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 21.4.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 130, 17.5.2019, p. 1.